b'\n_START_ARTICLE_\nAtaksia\n_START_PARAGRAPH_\nAtaksia on neurologinen oire, joka tarkoittaa tahdonalaisten liikkeiden koordinaation h\xc3\xa4iri\xc3\xb6t\xc3\xa4. Ataksia voi ilmet\xc3\xa4 esimerkiksi tasapainovaikeuksina, haparointina ja leve\xc3\xa4raiteisena k\xc3\xa4velyn\xc3\xa4. Ataksia voi olla oire jostakin hermostoper\xc3\xa4isest\xc3\xa4 taudista tai vammasta, tai se voi aiheutua esimerkiksi l\xc3\xa4\xc3\xa4kityksen sivuvaikutuksena. Er\xc3\xa4s ataksian syy on alkoholin pitk\xc3\xa4aikainen liikak\xc3\xa4ytt\xc3\xb6, joka aiheuttaa pikkuaivojen vaurion kautta ataksiaoireita. My\xc3\xb6s Angelmanin oireyhtym\xc3\xa4st\xc3\xa4 seuraa ataksiaa._NEWLINE_Perinn\xc3\xb6lliset ataksiat ovat vaikeita keskushermoston sairauksia. Ne johtuvat pikkuaivojen, aivorungon ja/tai selk\xc3\xa4ytimen asentotuntoa v\xc3\xa4litt\xc3\xa4vien ratayhteyksien etenev\xc3\xa4st\xc3\xa4 vauriosta, joiden merkitt\xc3\xa4vin oire on tasapainoh\xc3\xa4iri\xc3\xb6. Ataktisen horjuvan k\xc3\xa4velyn sek\xc3\xa4 liikuntakyvyn heikkenemisen lis\xc3\xa4ksi, sairastuneilla voi esiinty\xc3\xa4 muita oireita kuten puheen puuromaisuutta, silmien liikeh\xc3\xa4iri\xc3\xb6it\xc3\xa4, raajojen k\xc3\xb6mpelyytt\xc3\xa4. Sairastuneilla voi esiinty\xc3\xa4 my\xc3\xb6s muita hermostoper\xc3\xa4isi\xc3\xa4 l\xc3\xb6yd\xc3\xb6ksi\xc3\xa4, esimerkiksi \xc3\xa4\xc3\xa4reishermoston rappeutumaa (polyneuropatiaa). _NEWLINE_Miras-syndrooma (Mitochondrial recessive ataxia syndrome) on osoittautunut yleisimm\xc3\xa4ksi perinn\xc3\xb6lliseksi ataksiaksi suomalaisv\xc3\xa4est\xc3\xb6ss\xc3\xa4 ja yleiseksi Pohjois-Euroopassa. Miras-syndroomaan sairastuminen on seurauksena, jos geenivirheen saa molemmilta kantajavanhemmilta. Syndroomaa voi kuitenkin sairastaa piilev\xc3\xa4sti ja olla kantajana sit\xc3\xa4 itse tiet\xc3\xa4m\xc3\xa4tt\xc3\xa4\xc3\xa4n. Joka 125. suomalainen kantaa geenivirhett\xc3\xa4.'